Kunstenaar toegang belet wat glo ou vlag wou brand | Netwerk24
Deur Isabel Venter 15 September 2019 19:47
'n Man, glo 'n omstrede kunstenaar, het Sondag by die FNB Art Joburg-uitstalling opgedaag glo met die bedoeling om onder meer die ou landsvlag te brand. Foto: Paul Parsons
Dié persoon was glo die omstrede kunstenaar Ayanda Mabulu. Hy het volgens verskeie twiets by die FNB Art Joburg-kunsuitstalling opgedaag.
Volgens Paul Parsons, wat by die sentrum was vir 'n ander funksie, het hy 'n rumoer gehoor en oorgestap om ondersoek in te stel.
'n Man met 'n tradisionele masker op sy gesig het by die kunsuitstalling opgedaag met 'n wapen, wat lyk soos 'n masjiengeweer. In sy linkerhand het die man 'n bokshandskoen aangehad, waarmee hy 'n assegaai vasgehou het.
Die man het twee stukke lap by hom gehad. Dié een met abstrakte kuns en die woorde "DEATH" en die ander die ou landsvlag met die volgende woorde: Devlis Reveng upon gods servants D.R.U.G.S.INC (sic).
Parsons sê veiligheidswagte het die man toegang belet omdat hy glo die lappe aan die brand wou steek.
Die vuurwapen wat die man Sondag by hom gehad het. Foto: Paul Parsons
In 'n video wat Parsons geneem het, kan gesien word hoe die wagte die man en nog mense by 'n deur voorkeer.
In nog 'n video van die Twittergebruiker Sir seretse (sic) kan gesien word hoe die man, wat soos Mabulu lyk, iets vashou wat rook. Hy skryf by die video: Ayanda Mabula (sic) causing a stir at FNB artfair.
'n Vrou vra die man om te loop sodat die rook nie die brandalarm sal laat afgaan nie.
Mabulu se foon was Sondag afgeskakel toe Netwerk24 hom probeer bel het vir kommentaar.
'n Bestuurder van die konferensiesentrum, wat nie sy naam wou gee nie, het gesê dit is teen die beleid van die sentrum om in die media oor sake van uitstallers kommentaar te lewer.
Ayanda mabulu pic.twitter.com/XBNL0hb73A
— Kathy Berman (@SpaceInnovate) September 15, 2019
Organiseerders van die kunsuitstalling kon nie dadelik bereik word vir kommentaar nie.
Kapt. Molefe Mogodi, 'n polisiewoordvoerder, het bevestig "dat (polisie)lede gestuur is om ondersoek in te stel".
"Dit was 'n nagebootste geweer van hout wat vir demonstrasiedoeleindes deur die kunstenaar gebruik is," het Mogodi gesê.
Hy kon nie bevestig of die kunstenaar wel Mabulu is en of daar enige klagtes ontvang is wat ondersoek word nie.